A fordítás alapjául szolgáló kiadás:

Dr. Ruth K. Westheimer: The Joy of Connections

Rodales Books, an imprint of Random House, a division of Penguin Random House, New York, 2024

Első kiadás

Fordította

Gyárfás Vera

Copyright © Dr. Ruth K. Westheimer, 2024

Magyar kiadás © Libri Könyvkiadó, Budapest, 2025

Hungarian translation © Gyárfás Vera, 2025

Minden jog fenntartva

Szerzőfotó © Pierre Lehu

Felelős kiadó Gyuricza Eszter

Szerkesztette Orosz Ildikó

A szöveget gondozta Varga Anita

Műszaki szerkesztő Rochlitz Vera

A borítót az eredeti felhasználásával készítette Váraljai Viktória

Tördelte Kaposvári Franciska

Az elektronikus verziót az eKönyv Magyarország Kft. készítette

www.ekonyv.hu

ISBN 978-963-604-458-9

Miriamnek, Joelnek és a családjuknak – RW

Marknak, Jake-nek és Lexinek – AG

Joanne-nek – PL

Nem jó az embernek egyedül lennie.

(Teremtés könyve 2:18)

Tartalom

Bevezetés

Ruth doktor kapcsolati menüje

Én

Család

Barátok és szerelmek

Közösség

Technológia

Havi naptár

Beszélgetés az Egyesült Államok tisztifőorvosával, dr. Vivek Murthyval

További források

Ruth K. Westheimer élete dióhéjban

Köszönetnyilvánítás

Bevezetés

A kapcsolataid minôsége határozza meg, hogy magányos vagy-e, nem a kapcsolatok mennyisége a döntő.

Míg az egyedüllét kívánatos és békés is lehet, a magány a társadalmi elszigeteltség következménye. Hiába vannak körülötted éjjel-nappal, ha úgy érzed, láthatatlan vagy, nem számítasz, mindenképpen egyedül fogod érezni magad. Ha pedig nincs kihez fordulnod vészhelyzetben, senkit nem kérhetsz meg, hogy a nyaralásod alatt locsolja meg a virágaidat, könnyen az a benyomásod támadhat, hogy csak sodródsz és nem kapcsolódsz senkihez.

Azért fájdalmas a magány, mert az ember társas lény, és az egészségi állapotunk ezeken a kapcsolatokon áll vagy bukik. A magány akár súlyos betegséget is okozhat. A magányosság növeli a sztrók, a mentális zavar, az emlékezetkiesés és a szív- és érrendszeri betegségek kockázatát. Ugyanolyan mértékben csökkentheti a várható életkort, mint napi 15 szál cigaretta, és nagyobb károkat okoz, mint az ülő életmód vagy a jelentős túlsúly.

A magány ugyanakkor szubjektív. Hiszen érzés. Ha pedig érzés, akkor van lehetőségünk enyhíteni.

Eldöntheted például, hogy a magány többé szóba sem jöhet. Törekedhetsz olyan kapcsolatokra, amelyek segítségével különlegesnek és megbecsültnek érzed magad. Szeretném, ha tudnád, hogy akár ebben a pillanatban is elindulhatsz a kiteljesedettebb, gazdagabb úton.

A munkám és az életem is tanúsítja, hogy igazat beszélek. Ezzel magyarázható, hogy kilencvenhat évesen sem nézhetem tétlenül sokak gyötrelmeit. Aki a magány mocsarába süpped, el sem tudja képzelni, hogy kikászálódhat belőle. Fogd csak meg a kezem, majd én kihúzlak az ingoványból.

Amikor New York állam kormányzója, Kathy Hochul engem nevezett ki az Egyesült Államok első magánynagykövetének, keresve sem találhatott volna nálam illetékesebbet. Egész életemben társamul szegődött a magány.

Ismerem a magányt, mert tízéves koromban elválasztottak a családomtól, menekült lett belőlem, és soha többé nem láttam viszont a szüleimet és a nagyszüleimet. Ismerem a betegség és a mozgásképtelenség magányát is: ez árasztja el a testedet, amikor egy bombatámadás során eltalál egy repesz, a lábfejed egy részétől elbúcsúzhatsz és biztos vagy benne, hogy ütött az utolsó órád. Tudom, milyen magányos érzés megmásíthatatlanul másnak érezni magam. A késő esti műsorokban állandóan a 140 centis magasságommal viccelődtek, és hiába segített kitűnnöm a szakmában az, hogy szinte mindenkinél alacsonyabb voltam, mégis elszigetelődtem a többiektől. Szentül hittem, hogy egyetlen férfinak sem kellek majd, soha nem megyek férjhez. Aztán mégis megházasodtam, méghozzá háromszor. Az első két alkalom válással végződött, a harmadik viszont a férjem, Fred Westheimer haláláig, harmincöt évig tartott. Ő volt életem szerelme.

Elárulok egy titkot: nem csak azért neveztek ki a magány nagykövetének, mert személyesen ismerem a magányt. Kifejezetten lobbiztam ezért a címért. Mindent megtettem érte, mert pontosan tudtam, hogy szexterapeutaként mindenki másnál többet segíthetek a magány leküzdésében. A szexuális zavar és a magány egyaránt megbélyegzéssel jár. Senki sem szereti beismerni, hogy nehézségei vannak a hálószobában. Ahogy azt sem, hogy alig akadnak megbízható barátai. A két helyzet közös vonása a szégyen, márpedig én világéletemben a szégyen leküzdésében igyekeztem segíteni. Gondolj csak vissza az 1980-as évekre. A melegeknek nem kellett volna megszégyenülniük az AIDS-válság alatt. Ezért beszéltem mindig nyíltan a homoszexualitásról, hiszen a szerelem minden formája csodálatos. Az AIDS-járvány idején minden erőmmel próbáltam megváltoztatni a szexről és az összetartozásról szóló eszmecsere irányát, és meggyőződésem, hogy ha nyíltan, kendőzetlenül, eufemizmusok nélkül beszélünk a magányról, akkor azok sem lesznek annyira egyedül, akik fájdalmasan elszigeteltnek érzik magukat.

Közismert, hogy ma már a magány is járványos méreteket ölt; vizsgálatokat végeztek és könyveket írtak róla. A média is feltárta a probléma súlyosságát. Le a kalappal mindenki előtt, aki részt vett a tudósításokban és a kutatásokban. De ahogy már említettem, én más és nagyon is kívánatos nézőpontot kínálok. Ez a könyv nem arról szól, hogyan juthatott ilyen ingatag és bizonytalan helyzetbe a társadalom. Nem foglalkozom a válság enyhítését célzó kormányzati erőfeszítésekkel (bár a könyv végén az Egyesült Államok tisztifőorvosa, dr. Vivek Murthy fontos stratégiákat vázol a társadalmi kapcsolatok felélénkítéséhez).

Viselkedésterapeutának tanultam. Nem ástam mélyre a hozzám érkező páciensek múltjában, nem kutakodtam szexuális problémáik gyökere után. Ezt a pszichológusokra és a pszichiáterekre hagytam. Sokkal közvetlenebb és gyorsabb munkát végeztem. Abban segítettem azoknak, akik felkerestek – vagy meghallgattak, megnéztek a rádióban és a televízióban –, hogy a kielégítőbb szexuális élet érdekében megváltoztassák a szexuális viselkedésüket. A Kapcsolódás öröme ugyanezt a megközelítést alkalmazza. Ha magányos vagy, gyakorlati tanácsokra van szükséged e csapás leküzdéséhez, és pontosan az a szándékom, hogy ilyen tanácsokkal szolgáljak.

A Kapcsolódás öröme könnyen használható kézikönyv, hogy legyőzhesd a magányt – száz konkrét, azonnal bevethető ötletet és lehetőséget kínál. Az útmutató alapját képező stratégiákat a saját életemben és a magánpraxisomban is használtam, olykor meglehetősen magányos pácienseknél is. Felvonultatja ötleteit Adam Grant szervezeti pszichológus, a Wharton Egyetem tanára; Sherry Turkle, az MIT Initiative on Technology and Self (Technológia és Énkép Kezdeményezés) részlegének alapító igazgatója; Gretchen Rubin, sikerkönyvek szerzője és a Happier (Boldogabban) podcast házigazdája; és sokan mások.

De nem csak tanácsot adok. Mindent megteszek, hogy rávegyelek a tanácsaim megfogadására.

Pomponlány, edző és kiképzőtiszt leszek egy személyben. Aki ismer engem, az pontosan tudja, hogy ha én akarok valamit, azt azonnal akarom, esetleg tegnapra. Nyilván van, amire várni kell, de az életemből azt szűrtem le, hogy a türelmes várakozás sokszor azt jelenti, hogy nem kapod meg, amit akarsz. Az életben nem boldogulhatunk némi pimaszság nélkül, így a magányosság problémája sem oldódik meg magától. A magány borzalmas dolog, de tanúsíthatom, hogy legyőzhető. Eszem ágában sincs azt állítani, hogy könnyű lesz, azt azonban ki merem jelenteni, hogy igenis teljesíthető a feladat.

Ruth doktor kapcsolati menüje

Ahogy az egészségügyi szervezetek bizonyos ételcsoportokat javasolnak az egészséges életmód érdekében, úgy az én kapcsolati menüm is az élet azon összetevőit tartalmazza, amelyekre kiemelten kell figyelni a tartalmas kapcsolatok kialakítása és fenntartása érdekében. Ezzel az egyszerű rendszerrel azonnal felhasználható útmutatássá alakítom az emberi kötődéssel és boldogsággal kapcsolatos több évtizedes tudományos kutatásokat.

Gyümölcsök, olajos magvak, zöldségek, fehérje és kis mennyiségű tejtermék helyett én 100 hathatós ötletet és stratégiát kínálok, ezek közül 88-at pedig öt kisebb csoportba rendezek: „Én”, „Család”, „Barátok és szerelmek”, „Közösség” és kisebb mennyiségben „Technológia”. Az utolsó 12 stratégia a „Havi naptár” része, mert az év bizonyos időszakai konkrét lehetőségeket kínálnak az öröm és a kapcsolatok biztosításához.

Minden rész elején elmagyarázom a kapcsolati menü egyes összetevőit, de előrebocsátom, hogy a legnagyobb rész, amely szándékosan a legtöbb lehetőséget tartalmazza, az „Én”. Ha küzdesz a magánnyal és készen állsz pozitívan változtatni, először azt kell megállapítanod, van-e valami a szemléletmódodban vagy a viselkedésedben, ami visszahúzódásra vagy mások eltaszítására késztet. Nem lesz könnyű, de ha dolgozol rajta, a kapcsolataid nagyobb eséllyel lesznek sikeresek.

A magány egyéni tapasztalat, és belátom, nem minden oldal szólít majd meg; de ami számodra kézenfekvő, az másnak nagyon is tanulságos lehet, és alapvetően változtathatja meg az életét. Az ötletek egy része azoknak szól, akiknek segítségre van szükségük a kapcsolatok megtalálásához és kialakításához, más része pedig azoknak, akik meglévő kapcsolataikat szeretnék elmélyíteni. Remélem, megtalálod a számodra fontos gondolatokat, és a kapcsolati menü egymásra épülő elemei alapján át tudod alakítani a viszonyulásaidat.

Lássunk hát munkához!